Rosa Lund (EL), 2026-01-16:
Som nogle af jer måske ved, er jeg selv fodboldfan, og jeg kan godt lide at komme på Brøndby Stadion.
Jeg har desværre selv oplevet at blive overfuset og truet af mennesker, der ikke kunne finde ud af at opføre sig ordentligt.
Personligt kommer jeg ikke selv længere til derbykampe, fordi der er så meget hooliganvold til sådan en kamp, og det er, uanset om der er udebanefans til kampen eller ej.
Netop fordi det er alvorligt, er det også afgørende, at vi gør det rigtigt, og at den indsats, vi laver, rammer dem, som det er meningen det skal ramme.
Der er mange initiativer i det her lovforslag, og nogle af initiativerne kan vi i Enhedslisten sådan set godt støtte, men der er desværre også flere af initiativerne, som går alt for vidt.
Det her lovforslag virker lidt mere som en strafskærpelsespakke frem for en løsning på problemet.
Det er jo heldigvis allerede forbudt at slås, og et opholdsforbud i en zone på 5 km er helt umuligt at kontrollere, og derfor vil det i praksis alene betyde, at man giver en ekstra straf til dem, der er blevet taget for slåskampe, og ikke en reel præventiv foranstaltning.
De kan jo bare ignorere opholdsforbuddet.
Eller skal vi, hver gang der er en kamp i Parken, have betjente stående på ethvert gadehjørne, på enhver grøn plet til i København, foran samtlige barer fra Hellerup til Amager og hele vejen ud på Vestegnen og spotte, om der kommer nogen, der ligner nogen, der kan lide fodbold?
Det tror jeg godt vi alle sammen kan se er urealistisk.
For retsordførerne ved jo også om nogen, at politiets ressourcer er knappe.
Det forhindrer altså ikke fodboldvold, og det er i realiteten bare en ekstra straf.
Hvis man politisk mener, at nogle mennesker skal have en ekstra straf oven i den straf, de allerede har fået, så synes jeg, at vi skal tage den diskussion.
Det er bare, ligesom om det er det, der ligger lidt skjult i det her lovforslag.
Så har ministeren jo tilrettet lovforslaget efter høringssvarene om det med straffeattesterne, og det er vi selvfølgelig glade for.
Men jeg har stadig svært ved at se, hvad der er meningen med, at det skal stå i ens straffeattest, at man står i hooliganregisteret, eller at man har en karantæne for fodboldvold.
Det er jo ikke det, der er meningen med straffeattester.
Straffeattester er jo ikke en offentlig opslagstavle, hvor man kan gå og udskamme mennesker for noget, de allerede har afsonet deres straf for, og det er heller ikke et sted, hvor vi skriver folks administrative sanktioner.
For så bør alt jo fremgå lige fra dagbøder fra kommunen for ikke at fjerne et skur, der står forkert, til parkeringsbøder for at holde ulovligt et sted, hvor man ikke skal holde, og det har jeg svært ved at se at en arbejdsgiver har en interesse i.
Når det så er sagt, vil vi i hvert fald i Enhedslisten gerne være med til at komme med forslag til, hvad der så kan forebygge fodboldvolden.
For jeg synes også, at det, når man er imod det her lovforslag, så er det mest ansvarlige at sige, hvad man så foreslår.
I Enhedslisten mener vi, at man skal stille større krav til klubberne.
Klubberne skal tage et større ansvar for den hooliganisme, der foregår på deres stadioner.
For som fru Mette Abildgaard rigtigt sagde, ser du ikke den her slags inden for håndbold.
Man ser det desværre en lille smule inden for ishockey, hvor bøderne er meget små og de derfor ikke har nogen effekt.
Så måske skulle vi kigge på, om vi kunne stille større krav til klubberne.
Jeg synes også, at fru Mette Abildgaard kom med et godt forslag om at give politiet mulighed for at fjerne tilskuere fra højrisikokampe, og nu skal vi jo lige se forslaget, og jeg skal lige have en mulighed for at vende det med min gruppe.
Men umiddelbart synes jeg, det er et godt forslag, og jeg håber, at Konservative stiller ændringsforslaget, som fru Mette Abildgaard også sagde her fra talerstolen.
Så synes jeg også, at vi skal kigge på, hvad man har gjort i England.
Det betyder ikke, at jeg er enig i alt det, man har gjort, men man er jo lykkedes med at nedbringe fodboldvolden med nogle ting.
F.eks. har man lavet fuldstændig markante ændringer i billetsystemet, så du ikke kan købe en billet til kampen, medmindre du registrerer dig.
Det er også en måde at gøre det på.
Så vi har altså, justitsminister, i Enhedslisten masser af forslag til, hvad man kan gøre for at lukke ned for fodboldvolden.
Vi synes bare ikke, at det her forslag er det rigtige, og Enhedslisten kan ikke støtte det.